*Proiect*

**GUVERNUL REPUBLICII MOLDOVA**

**HOTĂRÎRE nr. \_\_\_\_\_**

**din\_\_\_\_\_\_\_\_\_\_\_\_\_\_\_\_\_\_\_\_\_\_2018**

**Chişinău**

**Cu privire la aprobarea Nomenclatorului funcţiilor cu statut special din cadrul Serviciului Fiscal de Stat**

În temeiul articolului 1373 din Codul fiscal, articolului XIV alineatul (2) din Legea nr.178 din 27.07.2018 cu privire la modificarea și completarea unor acte legislative (Monitorul Oficial al Republicii Moldova, 2018, nr.309-320, art.496), Guvernul

**HOTĂRĂŞTE:**

1. Se aprobă Nomenclatorul funcţiilor cu statut special din cadrul Serviciului Fiscal de Stat şi al gradelor speciale corespunzătoare acestora, conform anexei.

2. Funcţionarul public cu statut special îşi păstrează gradul special deţinut în cazul transferului, suspendării, detaşării, interimatului unei funcţii de conducere, promovării, reîncadrării, încetării raportului de serviciu sau angajării din nou în serviciu, indiferent de nivelul ierarhic profesional în care se angajează.

3. În termen de 2 luni de la data intrării în vigoare a prezentei hotărîri, Serviciul Fiscal de Stat va asigura echivalarea gradelor de calificare ale funcționarilor angajați care, pînă la intrarea în vigoare a Legii nr.178/2018 cu privire la modificarea și completarea unor acte legislative, au exercitat funcţii publice şi continuă să activeze în funcţii publice cu statut special în cadrul Serviciului Fiscal de Stat.

4. În cazul funcționarilor care au raporturi de serviciu suspendate și în cazul persoanelor care se angajează în funcția cu statut special din Serviciul Fiscal de Stat, echivalarea gradelor se va efectua la reîncadrarea/angajarea acestora în serviciu.

5. Prezenta hotărîre intră în vigoare la data publicării.

**Prim-ministru Pavel FILIP**

**Contrasemnează:**

**Ministrul Finanţelor Octavian ARMAȘU**

Anexa

la Hotărîrea Guvernului

nr. din

**NOMENCLATORUL**

**Funcţiilor cu statut special din cadrul Serviciului Fiscal de Stat şi al gradelor**

**speciale corespunzătoare acestora**

1. Nomenclatorul funcţiilor cu statut special din cadrul Serviciului Fiscal de Stat şi al gradelor speciale corespunzătoare acestora stabileşte modul de acordare a gradelor speciale potrivit funcţiei deţinute și echivalarea acestora cu alte grade.

2. Funcționarilor angajați, transferați sau promovați în cadrul Serviciului Fiscal de Stat, inclusiv celor care au raporturi de serviciu suspendate, care, pînă la intrarea în vigoare a Legii nr.178/2018 cu privire la modificarea și completarea unor acte legislative, au ocupat o funcţie publică şi au deţinut grad de calificare şi continuă să activeze în funcţii publice cu statut special în cadrul Serviciului Fiscal de Stat, li se echivalează gradele de calificare deţinute cu gradele speciale, dar nu mai înalte decît gradele corespunzătoare funcţiei deţinute potrivit pct.3), după cum urmează:

1) consilier de stat de clasa I – colonel al Serviciului Fiscal de Stat;

2) consilier de stat de clasa a II-a – locotenent-colonel al Serviciului Fiscal de Stat;

3) consilier de stat de clasa a III-a – maior al Serviciului Fiscal de Stat;

4) consilier de clasa I – căpitan al Serviciului Fiscal de Stat;

5) consilier de clasa a II-a – locotenent major al Serviciului Fiscal de Stat;

6) consilier de clasa a III-a – locotenent al Serviciului Fiscal de Stat.

3. Funcţionarilor publici cu statut special, care, pînă la intrarea în vigoare a Legii nr.178/2018 cu privire la modificarea și completarea unor acte legislative, au ocupat o funcţie publică şi au deţinut grad de calificare şi continuă să activeze în funcţii publice cu statut special în cadrul Serviciului Fiscal de Stat, în corespundere cu funcţia pe care o deţin, li se conferă următoarele grade speciale:

|  |  |
| --- | --- |
| **Serviciul Fiscal de Stat** | |
| **Efectivul şi gruparea funcţiilor** | **Plafonul gradelor speciale** |
| 1) pentru efectivul de comandă suprem: | |
| director al Serviciului Fiscal de Stat | pînă la general-colonel al Serviciului Fiscal de Stat |
| director adjunct al Serviciului Fiscal de Stat | pînă la general-locotenent al Serviciului Fiscal de Stat |
| 2) pentru efectivul de comandă superior: | |
| şef direcţie generală, şef adjunct direcție generală | pînă la colonel al Serviciului Fiscal de Stat |
| şef direcție, șef adjunct direcţie, şef secţie | pînă la locotenent-colonel al Serviciului Fiscal de Stat |
| şef serviciu | pînă la maior al Serviciului Fiscal de Stat |
| 3) pentru efectivul de comandă mediu: | |
| inspector principal | pînă la căpitan al Serviciului Fiscal de Stat |
| inspector superior | pînă la locotenent major al Serviciului Fiscal de Stat |
| inspector | Locotent al Serviciului Fiscal de Stat |

4. Funcționarilor noi angajați în funcția cu statut special din Serviciul Fiscal de Stat, care la angajare nu dețin grad de calificare, grad special sau militar atribuit de alte autorități publice și structuri de ocrotire a normelor de drept li se conferă grad special inițial (locotenent al Serviciului Fiscal de Stat).

5. Pentru funcționarii angajați, transferați sau promovați în funcție cu statut special din cadrul Serviciului Fiscal de Stat, care dețin grad special sau militar atribuit de alte autorități publice și structuri de ocrotire a normelor de drept, se menține același grad special sau militar deținut.

6. În cazul în care funcționarul public cu statut special revine la funcția publică care nu are statut special, gradul de calificare se echivalează conform pct.2), cu excepția funcționarilor publici care pînă la încadrarea în funcția cu statut special au deținut un grad de calificare mai înalt, cărora li se acordă gradul de calificare deținut anterior.